b'\n_START_ARTICLE_\nBigfoot\n_START_PARAGRAPH_\nBigfoot, eller Sasquatch, er en bipedal hominid kryptid, som p\xc3\xa5st\xc3\xa5s at leve p\xc3\xa5 det nordamerikanske kontinent og skal v\xc3\xa6re observeret s\xc3\xa5 nordligt som Alaska. If\xc3\xb8lge John Willison Green (Canadisk journalist og fremtr\xc3\xa6dende fortaler for eksistensen af Bigfoot) mener, at der findes 3-6.000 Bigfoot i Nordamerika alene. John Green mener ogs\xc3\xa5, at der ikke er tale om et nordamerikansk f\xc3\xa6nomen, men et verdensf\xc3\xa6nomen, og at lignende historier rundt om i verden som de asiatiske kryptider Yeti og Alma, er historier om det samme v\xc3\xa6sen (i mods\xc3\xa6tning til at der skulle v\xc3\xa6re tale om to helt forskellige v\xc3\xa6sner).\n_START_SECTION_\nBeskrivelser af udseende\n_START_PARAGRAPH_\nDer foreligger ikke trov\xc3\xa6rdige fotos eller filmoptagelser af kryptidet Bigfoot, ligesom der heller ikke foreligger billeder af v\xc3\xa6senet optaget af vildtkameraer. Der foreligger ingen fund af d\xc3\xb8de eksemplarer af v\xc3\xa6senet, knogler, eller andre spor, bortset fra en r\xc3\xa6kke p\xc3\xa5st\xc3\xa5ede fodspor. Formodninger om v\xc3\xa6senets udseende er s\xc3\xa5ledes alene baseret p\xc3\xa5 udsagn fra personer, der h\xc3\xa6vder, at de har set v\xc3\xa6senet. Disse udsagn varierer i betragtelig grad._NEWLINE_Bigfoot beskrives som et primatligende v\xc3\xa6sen mellem 2 og 4,5 meter h\xc3\xb8j, der g\xc3\xa5r p\xc3\xa5 to ben. V\xc3\xa6senet skulle have en kraftig og ubehagelig lugt. Nogle rapporter angiver, at v\xc3\xa6senet bev\xc3\xa6ger sig lydl\xc3\xb8st og andre angiver, at v\xc3\xa6senet udsende h\xc3\xb8je skrig. Den ansl\xc3\xa5ede v\xc3\xa6gt at v\xc3\xa6senet varierer ligeledes betragteligt, fra 225 kg og op til et ton. V\xc3\xa6senet skulle v\xc3\xa6re fuldst\xc3\xa6ndig d\xc3\xa6kket af en m\xc3\xb8rkebrun eller m\xc3\xb8rk r\xc3\xb8dlig kraftig pels bortset fra omr\xc3\xa5derne omkring \xc3\xb8jne, h\xc3\xa5ndflader og fods\xc3\xa5ler. Der er dog p\xc3\xa5st\xc3\xa5ede observationer om en hvid albino udgave, som skulle v\xc3\xa6re blevet set i Canada._NEWLINE_Hovedet beskrives som stort og gorillaligende, men med tydelige menneskelige ansigtstr\xc3\xa6k, som flere j\xc3\xa6gere har fortalt, at den var s\xc3\xa5 menneskelig, at de ikke kunne n\xc3\xa6nne at skyde den._NEWLINE_De fleste p\xc3\xa5st\xc3\xa5ede beviser for Bigfoots eksistens kommer fra fodaftryk, som er meget store. Det har givet den navnet Bigfoot (engelsk for "stor fod"). Afst\xc3\xb8bninger af store fodspor (som der findes tusindvis af) har v\xc3\xa6ret helt op til 60 cm lange og 20 cm brede, oftest udstyret med 5 t\xc3\xa6er, men nogle uden og andre med op til 6 t\xc3\xa6er. Nogle afst\xc3\xb8bninger har vist spor efter kl\xc3\xb8er. Ud over fodaftryk skulle der angiveligt v\xc3\xa6re fundet h\xc3\xa5r og f\xc3\xa6kalier fra en Bigfoot.\n_START_SECTION_\nHistorie\n_START_PARAGRAPH_\nIndf\xc3\xb8dte nordamerikanere har en lang r\xc3\xa6kke historier om store v\xc3\xa6sner, som stammer fra lang tid f\xc3\xb8r deres m\xc3\xb8de med de europ\xc3\xa6iske indvandre . Historierne ligner sagn og myter i alle andre kulturer , som vores egne J\xc3\xa6tter eller Nisser. I nogle versioner er der tale om mytologiske superv\xc3\xa6sner eller vildm\xc3\xa6nd der kunne finde p\xc3\xa5 at stj\xc3\xa6le fiskeres fangster , i andre udgaver var de uhyggelige b\xc3\xb8rne-spisende b\xc3\xb8hm\xc3\xa6nd, der kom om natten og bortf\xc3\xb8rte b\xc3\xb8rn, der sov ._NEWLINE_Hver stamme havde deres eget navn for disse v\xc3\xa6sener, som Ts\'emekwes (Lummi folket), Stiyaha, Kwi-kwiyai, Skoocooms (boede p\xc3\xa5 toppen af en vulkan i staten Washington) og S\xc3\xa1sq\'ets (Halkomelem folket, og ophav til udtrykket Sasquatch). F\xc3\xa6lles for alle de fleste af disse navne, er at de betyder vild mand eller beh\xc3\xa5ret mand._NEWLINE_I senere popul\xc3\xa6rkultur, begyndende med Eric Shiptons fotografi (1951) af hvad han beskrev som et fodaftryk fra en Yeti, begyndte historien om det asiatiske v\xc3\xa6sen at blive popul\xc3\xa6re, f.eks. som i den belgiske tegner Herg\xc3\xa9 historie om Tintin i Tibet (1958-1960). Populariteten begr\xc3\xa6nsede sig ikke til den asiatiske version, snart blev de lokale historier i USA genoplivet, og i 1958 kom den f\xc3\xb8rste beretning om store fodaftryk (Gerald Crew, Del Norte County, California) i den amerikanske avis Humboldt Times, som ogs\xc3\xa5 var den f\xc3\xb8rste til at bruge "big foot", Bigfoot. Dette fund er senere blevet afsl\xc3\xb8ret som fup udf\xc3\xb8rt af skovhuggeren (Ray Wallace).\n_START_SECTION_\nKritik\n_START_PARAGRAPH_\nB\xc3\xa5de tilh\xc3\xa6ngere og kritikere er enige om, at en meget stor del af observationerne er fup, mens tilh\xc3\xa6ngere mener, at der er er tale om en slags ukendt abe._NEWLINE_Kryptozoologer har bl.a. foresl\xc3\xa5et, at der kan v\xc3\xa6re tale om en efterkommer af en ud\xc3\xb8d Ponginae, Gigantopithecus som levede for 9 millioner \xc3\xa5r siden. Valget af Gigantopithecus skyldes sandsynligvis dens st\xc3\xb8rrelse og det faktum, at den levede i Asien, og dermed med muligheden for at spredes rund om i verden (andre medlemmer af Ponginae har ikke kunne g\xc3\xb8re det pga. geografiske barriere). Det ville forklare Bigfoots st\xc3\xb8rrelse, pels over hele kroppen samt udbredelse._NEWLINE_Kritikerene p\xc3\xa5peger dog, at ud over fund af t\xc3\xa6nder og k\xc3\xa6ber i Asien er der intet fundet af Gigantopithecus andre steder, og mens det hypotetisk er muligt, er det ikke sandsynligt. Med udtagelse af homoniderne har alle Ponginae levet i troperne. Der er ingen fossile beviser, der st\xc3\xb8tter teorien._NEWLINE_Alternativt har kryptozoologer foresl\xc3\xa5et, at der skulle v\xc3\xa6re tale om en ukendt homonid, som f.eks. Neandertaler, Homo erectus, eller Homo heidelbergensis, hvoraf ingen dog har levet i Amerika.\n_START_SECTION_\nEtablerede zoologers opfattelse\n_START_PARAGRAPH_\nLangt den overvejende del af den etablerede videnskab afviser eksistensen af Bigfoot og andre "abem\xc3\xa6nd," idet der ikke foreligger beviser for eksistensen af en s\xc3\xa5dan skabning, ligesom det har fomodningen imod sig, at et s\xc3\xa5dant v\xc3\xa6sen skulle eksistere. Den amerikanske zoolog John Crane anf\xc3\xb8rer i et interview i USA\'s st\xc3\xb8rste avis USA Today, at der simpelthen ingen data findes, der tyder p\xc3\xa5, at et s\xc3\xa5dant v\xc3\xa6sen findes, bortset fra s\xc3\xa5danne "beviser", der helt tydeligt er fabrikeret. Bortset fra manglen p\xc3\xa5 beviser henviser de fleste videnskabsfolk til, at Bigfoot skulle leve i omr\xc3\xa5der, der ikke anses for egnet til at underst\xc3\xb8tte en population af store ikke-menneskelige primater. Alle kendte ikke-menneskelige primater findes i de tropiske omr\xc3\xa5der i Afrika og Asien. Det m\xc3\xa5 anses for usandsynligt, at et s\xc3\xa5dant kryptid ville kunne skaffe tilstr\xc3\xa6kkelig f\xc3\xb8de under i de p\xc3\xa5g\xc3\xa6ldende omr\xc3\xa5der. Endvidere er der aldrig fundet fossiler eller andre rester af Bigfoot eller dyr, der ligner det h\xc3\xa6vdede kryptid.'